Document ID: 32009D0881

EIROPADOMES LĒMUMS
(2009. gada 1. decembris)
par Padomes prezidentūru
(2009/881/ES)
EIROPADOME,
ņemot vērā Līgumu par Eiropas Savienību un jo īpaši tā 16. panta 9. punktu,
ņemot vērā Līgumu par Eiropas Savienības darbību un jo īpaši tā 236. panta b) apakšpunktu,
tā kā:
(1)
Deklarācijā (Nr. 9), kas ir pievienota Lisabonas Līgumu pieņēmušās Starpvaldību konferences Nobeiguma aktam, paredzēts, ka Līguma spēkā stāšanās dienā Eiropadome pieņem lēmumu, kura teksts ir iekļauts minētajā deklarācijā.
(2)
Tādēļ būtu jāpieņem šis lēmums,
IR PIEŅĒMUSI ŠO LĒMUMU.
1. pants
1. Padomes prezidentūru, izņemot Ārlietu padomes prezidentūru, katrā 18 mēnešu laikposmā kopīgi nodrošina iepriekš izveidota trīs valstu grupa. Šīs grupas izveido, ievērojot dalībvalstu vienlīdzīgas rotācijas principu un ņemot vērā gan to daudzveidību, gan teritoriālo līdzsvaru Savienībā.
2. Katrs grupas loceklis pēc kārtas pilda visu Padomes sastāvu prezidentūras pienākumus sešus mēnešus, izņemot Ārlietu padomes prezidentūras pienākumus. Pārējie grupas locekļi palīdz prezidentūrai visu tās pienākumu izpildē, pamatojoties uz kopīgu programmu. Grupas locekļi var, savstarpēji vienojoties, paredzēt citus noteikumus.
2. pants
Dalībvalstu valdību Pastāvīgo pārstāvju komitejas prezidentūru nodrošina tās dalībvalsts pārstāvis, kura pilda Vispārējo lietu padomes prezidentūras uzdevumus.
Politikas un drošības komitejas prezidentūru nodrošina Savienības Augstā pārstāvja ārlietās un drošības politikas jautājumos pārstāvis.
Padomes sastāvu, izņemot Ārlietu padomes, darba grupu prezidentūras pienākumus pilda tās grupas loceklis, kas pilda attiecīgā Padomes sastāva prezidentūras pienākumus, ja vien saskaņā ar 4. pantu nav nolemts citādi.
3. pants
Vispārējo lietu padome sadarbībā ar Komisiju nodrošina dažādu Padomes sastāvu darba saskaņotību un nepārtrauktību, izstrādājot daudzgadu programmas. Prezidējošās dalībvalstis ar Padomes Ģenerālsekretariāta palīdzību veic visus nepieciešamos pasākumus, lai nodrošinātu Padomes darba organizēšanu un sekmīgu norisi.
4. pants
Padome pieņem lēmumu, ar ko paredz pasākumus šā lēmuma piemērošanai.
5. pants
Šis lēmums stājas spēkā tā pieņemšanas dienā.
To publicē Eiropas Savienības Oficiālajā Vēstnesī.
Briselē, 2009. gada 1. decembrī

Labels: 15